Beltane éjszakája

Fuchs Vanda Georgina

[fuchs.vanda89@gmail.com](mailto:fuchs.vanda89@gmail.com)

1.

A konyhában ültem, és a reggeli zsályateámat kortyolgattam. A fejem üres volt. Csak bámultam a madarakat, és a szorgos méheket, amint a virágba borult fák körül repkednek.

Ez a nap is úgy kezdődött, mint minden hétvégi reggel a Woodvill házban. Egy apró dolgot kivéve. Április 30-a volt, és ezen a napon – amint besötétedik – megkezdődik az éves Beltane-éj. A tűz, a termékenység, és a szerelem ősi, kelta ünnepe. Velem pedig hetekkel ezelőtt megígértette a nagynéném, hogy elkísérem az esti fesztiválra.

Őszintén szólva semmi kedvem sem volt hozzá. Szerettem volna a következő heti, iskolai tesztekre készülni, de nem volt más választásom. Nem voltam valami penge szerves kémiából, így elég tetemes jegyzetet kellett volna áttanulmányoznom, hogy legalább a közepes szintet megüssem. De mit is tehetnék, ha semmi érdekeset nem találok a kémiában? A biológiában viszont annál többet. Imádom a növényeket és a botanikát. A családom szerint istenadta tehetségem van a virágok gondozásához.

Először Anya tűnt fel a konyhában. Nyomott egy puszit a kócos fejemre, majd a kávéfőzőhöz sietett, és feltett egy adag feketét főni. Aztán a konyhakertből befordult Berenice nénikém is, kezében egy nagy kartondobozzal, amiből különbféle lim-lomok lógtak ki. Amint felnyitottam a laptopom fedelét, a fél doboz a klaviatúrámon landolt.

* Fenébe, Bernie! Ez meg micsoda? – kérdeztem kétségbeesetten. A fél kémiajegyzetem azonnal elszállt.
* Hát a kellékek! Minden, ami a fesztiváli virágkoszorúnk elkészítéséhez kell.

Értetlenül pislogtam rá. Az még belefért, hogy elkísérem hagyománytiszteletből, dehogy egy virágkoszúval a fejemen szaladgáljak, amelyből mindenféle színes szalagok lógnak ki, már túl soknak tűnt. Nem fogok bohócot csinálni magamból még az ő kedvéért sem! Mi lesz, ha meglát egy ismerősöm? Az a minimum, hogy teljesen hibbantnak néz.

* Van itt vessző, drót, színes szalag, rózsák és persze gyógynövények a rontások ellen. Úgyis, mint körömvirág, verbéna, rozmaring. Mind tökéletesen alkalomhoz illőek. Kicsit megnyirbáltam a botanikus kertedet. Na, ne vágjatok ilyen fancsali képet!

Anya a szemöldökét ráncolva leült velünk szemben, és egy újságot kezdett lapozgatni. A húga lelkesedése őt sem hatotta meg túlzottan. Én szólni sem tudtam, de a családi béke érdekében úgy döntöttem, együttműködöm. Kiittam az utolsó korty teát, majd leraktam az asztalra, hogy én is beszálljak a koszorúkészítésbe. Berenice ahogy azonban rápillantott a csészémre, azonnal felkapta, és az alján maradt teafüveket vizsgálgatta.

* Szentséges Hekaté! Érdekel, hogy mit látok benne? – kérdezte cinkos hangon.
* Nem igazán… – szólt unottan az újság mögül Anya.
* Nem is téged kérdeztelek, Camilla!

Válaszul Anya gúnyosan felhorkantott, de Berenice ügyet sem vetett rá. Igazi, jó nővérek!

* Szóval két alakzatot látok…
* Egy lányt, aki az esti buli miatt nem tanul, és egy elégtelent a naplóban – búgtam sejtelmesen.
* Viccesnek hiszed magad? – Nézett rám megrovóan macskaszem alakú szemüvege mögül. Elfojtottam egy mosolyt.
* Folytasd csak!
* Egy kaput biztosan, ami nagy lehetőséget jelent a közeljövőben. A másik pedig talán egy ember, ami a látogató szimbóluma. Férfi látogató… – kacsintott rám nevetve.
* Milyen férfi? – Anya tigrisként vetette rá magát a teásbögrémre.
* A mi kis Hepzibáhnk végre találkozik élete első szerelmével! – tapsikolt örömében a nagynéném. – Ha akarod, kivetek neked egy tarot kártyát! Mondjuk egy kelta kettős kereszt már eléget mondana a jövendőbelid szándékairól.

Lenyeltem egy epés megjegyzést arról, hogy szerintem a teafű olvasás egy nagy badarság és a kártyát se tartom megbízható forrásnak, ami a jövőt illet. Helyette inkább csak a szememet forgattam és öklendezést imitáltam. Anya idegesen lökte vissza a nénikémnek a csészét.

* Mindjárt elutazom, Berenice. Rád bíztam Hepzibáht, és nagyon ajánlom, hogy vigyázz rá! Mi, Woodvillek, nem vagyunk túl szerencsések a férfiakkal kapcsolatban. Ugye, ezt nem pont neked kell kifejtenem bővebben?
* Bízhatsz bennem, Camilla! Minden a legnagyobb rendben lesz! Nem kacérkodunk, nem táncolunk velük, de még csak szólni sem fogunk hozzájuk. Különben sem hiányzik nekem egy harmadik férj!

Ez a válasz nem nyugtatta meg túlzottan Anyát. Ebben a pillanatban azonban felugrott Selena, és egy szürke, szőrös gombóc telepedett a virágokra, totálisan kilapítva azokat. Ezen mindhárman nevetni kezdtünk.

* Hepzibah! A macskád – mutatott Selenára a nénikém, és tudtam, hogy ezzel arra céloz, minél előbb távolítsam el az asztalról.

Ideges tülkölést hallottunk a ház elől, mire Anyu felpattant és a bőröndjéhez sietett, mint egy igazi üzletasszony a filmekben.

* Gyere Selena, – nyaláboltam fel a gombócot – kísérjük ki a Mamát a taxihoz!

Anyu, Berenice, a macska és én kitódultunk a bejárati ajtón. A bőröndöt a taxi csomagtartójába pakoltuk, majd megkezdődött a könnyes búcsúzkodás.

* Hiányozni fogsz! – szipogott Anya, és olyan erősen szorított magához, hogy azt hittem, többé már nem is akar elengedni.
* Vigyázz magadra, Anya!
* Ti is vigyázzatok magatokra! Ez az üzleti út pillanatok alatt véget ér. Tudod mi a szabály! – nézett rám intőn.
* Tudom-tudom! Se ital, se fiúk, különben úgy járok, mint Bernie.
* Na! – hangzott a sértődött felkiáltás a hátam mögül.
* És még? – tartotta az arcom elé szigorúan mutatóujját.
* És semmi pucéran táncolás a holdfényben!
* Pontosan! – mosolygott Anya. – Ez rád is vonatkozik húgocskám!

Bernie lazán bemutatott neki, azután Anya nevetve beszállt a taxi hátsó ülésére, és addig integetett, míg el nem kanyarodtak. Ekkor Berenice fél karjával átfogta a vállam és felsóhajtott.

* Tudod mi a szabály? Hogy innentől nincs szabály! – és pajkos vigyort villantott felém, majd együtt visszamentünk a házba.

2.

Este hét óra tájban indultunk el kocsival, de mikor elértük a város szélét, szinte már parkolóhelyet sem találtunk. Nem gondoltam volna, hogy erre az ünnepre ennyi ember kíváncsi lehet. Alkonytájt már hatalmas tömeg gyülekezett a hegy lábánál. Berenice bepasszírozta két autó közé a kis bogárhátúját, de mikor kipattantam volna, elkapta a kezem.

* Várj még egy percet – szólt, és előhúzott a táskájából egy csillogó, piros, gyöngynyakláncot. – Jól fog menni a ruhádhoz. Hajolj csak közelebb!

A nyakamba akasztotta. Valóban jól passzolt a barna csizmámhoz és az apróvirágos ruhámhoz, de ki gondolta volna, még a kézzel készített koszorúmhoz is. Megkoronázta a szettemet és az az érzésem támadt, mintha sokkal magabiztosabb lennék tőle. De ezekhez a furcsa dolgokhoz már jócskán hozzászokhattam a Woodvill házban.

* Köszönöm, Bernie! De miért kapom? – kérdeztem meglepetten, és az ujjaimmal a gyöngyöket kezdtem morzsolgatni.
* Ez egy szerelmi amulett. Mondjuk úgy, hogy szerencsét fog hozni.
* Ezzel azt akarod mondani, e nélkül olyan szerencsétlen vagyok, hogy nem találnék senkit?

Próbáltam viccesre venni a figurát. Lágyan az ujjai közé fogta az arcomat, hogy elcsitítsa örökké csipkelődő természetemet.

* Hepzibah szívem, rád férne már egy kis boldogság! Anyád túlságosan óv téged az élettől, mert ő nagyon megjárta a jó apáddal, de én a te korodban már az első férjemet bolondítottam. Lassan tizennyolc éves leszel – megsimogatta az arcomat. – Ezzel megtalálod, a legtökéletesebb férfit, akit valaha is kaphatnál. De ez maradjon a kettőnk titka! Rendben?
* De hát, ez csak egy nyaklánc – nevettem a pátoszos kijelentésén.
* Lehet, de úgy érzem, ezen az estén valami különleges, nem evilági fog rád találni – mondta sejtelmesen, majd egy szempillantás alatt kipattant a vezetőülésről.

Figyeltem, ahogy a szeleburdi nénikém után lebeg a hófehér, földig érő ruhája. Nem vitte túlzásba az öltözködést, még akkor sem, ha ez a kelta időszámítás szerinti nyár első napja volt. A sziget időjárása köztudottan kiszámíthatatlan. Felkaptam a barna bőrkabátom, a fejemre igazítottam a koszorúmat, és bezártam a bogárhátút, a kulcsot pedig a kis bőrszütyőmbe ejtettem. Berenice pár méterrel arrébb már éppen a barátaival beszélgetett. Férfi barátokkal.

* Szinte ide sem értünk, de máris megszegte az Anyának tett ígéretét – ingattam hitetlenkedve a fejem.

Odasétáltam hozzá, ő pedig karon fogott, és elindultunk az emberek felé. Csodálatos látvány volt, ahogyan a sötétedés beálltával a fáklyák sorra meggyulladtak. A szívemet keserédes érzés markolászta. Ilyet csak egyszer látni egy életben.

A látvány okozta révületből egy mély, süvöltő hang rázott fel. A kürtök úgy búgtak, mint a szarvasbikák tavasszal. Ütemes dobszó hallatszott a sokaság közepéből, majd pedig újabb tülkölések. Érdeklődve nyújtogattam a nyakam.

* Megérkeztek a madárnak öltözött maszkák. Mögöttük pedig a Nap istennő, a druidák, és a szarvas jelmezes férfiak, akik Beliánt ábrázolják. Nézd csak! – Bernie barnára és kékre festett, félmeztelen alakokra mutatott. – Közülük kerül majd ki a Nap istennő szeretője. A hagyomány szerint az egyesülésük eredményeképpen születik meg a nyár.
* Ki az a Belián? – Néztem, amint elhaladnak előttünk a félmeztelen férfiak, teljesen komoly képet vágva. Minden olyan szertartásosnak hatott.
* Ő a kelta szarvas isten. A Nap szeretője. Az ő frigyükből származik minden, ami a tavaszt és nyarat jelenti számunkra. A legenda szerint, Belián azzal nyerte meg magának a Nap istennőt, hogy font neki egy koszorút fekete tulipánokból.
* A kelták komolyan hittek ebben? Hogy egy szarvas lefekszik a Nappal, és abból lesznek a virágok, meg a termés?
* Ezek jelképek, Hepzibah…
* Ez akkor is nonszensz! Egy fekete tulipánkoszorúval el lehet csábítani a legsugárzóbb lényt a világon? Ugyan, olcsón megúszta a csávókám!
* A fekete tulipán nagyon ritka, és örök hűséget jelképez. Kiválasztottságot. Azért ez nem semmi! Add át magad kicsit a varázslatnak, és ne légy ennyire szkeptikus!

Nevetni kezdtem, hiszen Bernie-nek igaza volt. A Woodvill házban felnővén valóban nem sok szkepticizmus szorulhatott volna belém. Ahol mindennaposak a tarot jóslások, a teafű olvasó szemináriumok és a rontásűzések, ott hamar hozzászokik az ember lánya a természetfelettihez.

Ámulva néztem a színesebbnél-színesebb öltözékeket. A fesztivál hangulata teljesen magával ragadott. A lábam önkéntelenül ritmusra topogott. Rá kellett ébrednem, hogy mégis van valami mágikus szépség ebben a felvonulásban.

Ekkor a tömeg eleje meglódult, és mi is bekapcsolódtunk a lassan hömpölygő menetbe. A rengeteg, lángoló fáklya teljesen bevilágította az erdei utat. Forróságot sugárzott. Erőt.

Hatalmas lombkoronák övezte alagútban kaptattunk felfelé a poros úton, mialatt Berenice végig áradozott az ő első, Beltane-ünnepéről. A zaftos részletekre is kitért. Jó fél órás sétával érkeztünk el a tisztáshoz, ahol már évezredek óta rendíthetetlenül állt a kőkör. Mikor kibukkantunk a lobkoronák rengetegéből, végre megláttam, hogy terebélyes, mészfehér kövek úgy ültek a smaragdzöld fűben, mint a sárkánytojások a fészek szélén. Mellette pedig a fesztiválmáglya magaslott, még érintetlenül. Robosztus egy építmény volt. Hirtelen el sem tudtam képzelni, hogyan építették a szervezők. Bernie is elcsendesedett. Úgy tűnt, izgul.

Az érkezők lassanként a megalítok köré csoportosultak. Én pedig egy pillanatra elméláztam azon, hogy a családom nőtagjai már évszázadok óta részt vesznek ezen az eseményen. Még a boszorkányüldözések korában is fellopakodtak ide, az éj leple alatt. Nagymama mindig erről mesélt ezen az éjszakán, hogy könnyebben jöjjön álom a szememre, míg Anya és Berenice távol voltak. Aztán a nagyi halála után Anya megtagadta a képességét, és nem jött többet fel.

Mikor a tisztás már majdnem megtelt, a dobok egyszeriben elhallgattak. A beszélgetés és nevetgélés alapmoraját felváltotta valami mélységes csend. Mindenki feszülten figyelt. Egy helyen szétnyílt a tömeg, és a hófehér uszályos Nap istennő, hatalmas fejdíszével besétált egyenesen a kőkör közepébe. Berenice áhítattal figyelte.

* Drukkolj nekem, hogy ne essek el! – fordult felém. Majd lassú, ünnepélyes léptekkel elindult ő is.

Utána szerettem volna szólni, de a döbbenettől tátva maradt a szám. Fogalmam sem volt, hogy ő is fellép. A tömegből sorra kiváltak a fehér ruhás nők vele együtt és mindannyian ugyanoda tartottak. A kőkör közepébe. Körülbelül harminc virágkoszorús nő helyezkedett el a körtánchoz. Lehajtották a fejüket. Ekkor megszólalt egy éteri zene, és ők lassan mozogni kezdtek. Szoprán kórus énekelt pánsípok, és hegedűszó kíséretében. Sosem hallottam még ilyen gyönyörű harmóniát.

Egy pillanatra lehunytam a szemem. Egyszerűen csak jó volt hallgatni az éteri dallamokat. Már én is átéreztem azt az áhítatot, amiről Berenice mesélt. Mikor azonban újra felpillantottam, észrevettem, hogy egy maszka pontosan engem figyel. Ijedtemben lesütöttem a szemem.

*Ez a srác tényleg engem néz? Igen-igen, határozottan engem! Hát ez őrület! De mit bámulhat rajtam? Van valami netán az arcomon?*

Gyorsan előhúztam a kabátzsebemből a mobilom, hogy valóban van-e rajtam valami kosz, rúzsfolt, vagy ilyesmi. Minden a legnagyobb rendben volt. Félénken visszapillantottam rá. Valahogy vonzotta a tekintetemet.

*Micsoda kék szempár, csakúgy világít. Még mindig vizslat. De vajon miért?*

*Jól van, Aurora Hepzibah Woodvill, akkor most lassan igazítsd meg a hajad! Húzd előre, majd ezután magabiztosan pillants rá újra! Ha még mindig néz, akkor tetszel neki.*

Sűrű torokköszörülés közepette felborzoltam a szőke tincseim, és hagytam, hogy lassan a vállamra omoljanak. Mindezek után rápillantottam. Telitalálat volt. Úgy figyelt, akárcsak vadász a zsákmányát.

*Én egy cseppet sem értek a csábításhoz. A családban Bernie a végzet asszonya. Hiszen még ránézni is félek egy ilyen jó pasira! A gondolattól pedig, hogy kikezdjek vele, egyenesen égnek áll a hajam.*

Segélykérő pillantásokat küldtem a révülő nagynéném felé, de a nők még mindig járták rituális táncukat a Nap istennő körül. Nem úgy tűnt, mintha pillanatokon belül befejeznék, így hát magamra maradtam.

*Szánalmas vagyok! Hiszen legalább egynél többször sikerült már flörtölnöm az életben. Tizenhét éves vagyok, az Istenért! Anyu, ez a te hibád! Nem tanítottál meg bánni a férfiakkal. Ha most elszalasztom a jövendőbeli férjemet, azért csakis te leszel a felelős. Örökre otthon fogok élni a macskáimmal.*

*Különben is, hogy lehet valaki ennyire vonzó? Kár, hogy félig egy szarvasagancsos maszk takarja, így nem láthatom az egész arcát. Bár a hosszú, barna haja is megteszi, amint a fonatok közül előkunkorodik. Meg azok az izmok is elég imponálóak. Egy félisten, nem vitás.*

*Vajon hány éves lehet? Húsz-huszonkettő? Talán. Szép magas, erős termete van. Honnan jött? Vaes Dothrakból? Na jó, ez vicces volt! Atya ég! Ő is nevet, még pedig rám!*

*Mindjárt kiugrik a szívem. Soha életemben nem éreztem még ilyet! De ha ő bámulhat engem ilyen szemérmetlenül, akkor én is megtehetem.*

*Mikor lett itt ilyen meleg? Mindjárt elájulok, vagy kidobom a taccsot, ami ebben a helyzetben nem lenne túl szerencsés dolog. A gyomrom teljesen külön életet él. Biztos, hogy az arcom is lángol. Totálisan elpirultam. Öt-hat-hét… Vajon hány másodpercig állja még a tekintetem? Szó szerint érzem, ahogy lüktet a vér a fülemben, alig hallom a zenét. Kilenc-tíz…*

Hosszú másodpercek múlva az idegen végre lesütötte szemét, és mosolyogva a szájához emelte ujjait.

*Zavarba hoztam! Ezek szerint valóban tetszem neki. Hát, kedves maszkos idegen, az érzés kölcsönös. Ettől pedig perpillanat olyan boldog vagyok, hogy legszívesebben tapsikolva ugrándoznék. De miért is?*

Ekkor a táncosnők, köztük Berenice is, fáklyával kezükben kiszaladtak a tömeg elé, hogy ott folytassák. A nénikém lelkesen forgott és kalimpált előttem. Egy másodpercre magára vonta a figyelmem.

*Oh Bernie, hagyd már abba az ugrándozást, nem látok tőled semmit! Mindent elmos a fáklya hullámzó fénye. Nem látom a kékszeműt! Ott van még?*

*Eltűnt! De hová tűnhetett? Elvesztettem? Jaj, ne! Ennyi lett volna? Egy hosszú szemezés, két mosoly, és le is lép? A férfiak tényleg szörnyűek, pont, ahogy Anya mondta! Nem értem, hogy miért érzek ilyen csalódottságot, hiszen csak pár percig tartott az egész. Különben is, fogalmam sincs róla, hogy kicsoda. Lehet jóképű, de ha megszólal, kiszaladok a világból, olyan buta. Nem, nem hiszem!*

*A Sors adta, a Sors elvette. De talán még errefelé kószál valahol.*

Épp a fejemet forgattam, hátha újra megpillantom a titokzatos idegent, mikor Berenice mellettem termett. Észre sem vettem, hogy közben véget ért a tánc, és a Nap istennő tovavonult az őt kísérő szarvas férfiakkal, és papnőkkel. Már a dobszó is távolodott.

* Kit keresünk? – követte a tekintetemet.
* Senkit, csak volt itt az előbb egy srác, aki… Mindegy!
* Aki helyes volt? – azonnal vette a lapot.
* Azt hiszem, igen.
* Csak hiszed?
* Nem tudom pontosan, mert egy szarvasagancsos maszk takarta félig az arcát. Pár percig szemeztünk, nem volt nagy cucc – füllentettem, hogy palástoljam csalódottságomat.

A fesztiválmáglya hangos ropogás közepette lángra kapott, és az emberek éljenzésbe kezdtek. A lángnyelvek percek alatt felcsaptak, hogy a csillagos égbolt felé terpeszkedhessenek. Csak úgy ontották a tűzpiros pernyét.

Újra felharsantak a kürtök, megszólaltak a dobok. A zenészek szájukhoz emelték hangszereiket. Ezzel hivatalosan is megkezdődött az ünneplés, és a tánc. Az ütemes ritmus minden porcikánkat átjárta.

* Most pedig szórakozni fogunk kicsit! – Berenice leemelt két puncsot egy maszka tálcájáról, majd az egyiket a kezembe nyomta. – Egy kis ünnepi puncsot? Idd csak meg nyugodtan, ennyi nem fog megártani!
* Remélem, hogy ártani fog! Most szalasztottam el életem legjobb pasiját.

Berenice a nyakamban lévő gyöngysorral bíbelődött.

* Amíg ez a nyakadban van Drágám, addig biztos lehetsz benne, hogy újra megtalál!

Felhajtottam a puncsot. Kellemes melegség áradt szét a gyomromban. Bernie még be sem fejezte a saját italát, mikor az egyik barátja megragadta a kezét, és berángatta a táncoló emberek közé.

* Ha megengeded! – Rám bízta a poharát, majd örömmel követte a partnerét.
* Remek! Jellemző, hogy egyedül ácsorgok, és poharakat tartok egy olyan közegben, ahol mindenki jól szórakozik.

Elővettem a mobilomat, hogy megnézzem, érkezett-e üzenetem. Azonban a poharakkal a kezemben ez nehézkes mutatványnak bizonyult. Elindultam, hogy keressek egy asztalt, ahová letehetem azokat.

Amint az emberek között araszoltam, hirtelen felbukkant előttem egy ismerős alak. A mozgása olyan volt, mint egy párducé. Megfontolt és fenséges. A tűz fényében a bőre selyemként siklott az izmain. Mintha csak megneszelte volna, hogy nézem, hirtelen hátranézett.

Ijedtemben megtorpantam, és azonnal kiejtettem a két papír poharat a kezemből. A szívem először kihagyott egy taktust, aztán hevesen meglódult. Látszólag nem vett észre, mert egyenesen továbbsétált az előtte szétváló, emberi forgatagba. Két választásom volt. Vagy követem, vagy újra eltűnik. Így hát követtem a táncoló, nevetgélő emberek között tülekedve.

Hirtelen kakasnak öltözött fiúk ugrottak elém, és beletrombitáltak az arcomba. Aztán harsány nevetéssel körbeugráltak. Ez az idő pont elég volt ahhoz, hogy újra szem elől tévesszem. Nagyon elcsüggedtem. Szüntelenül a táncoló tömeget pásztáztam, hátha újra megpillantom. Hosszú, meddő percek teltek el az estéből.

Ahogy ott álltam, valaki hátulról megkocogtatta a vállamat. Egy pillanat alatt megpördültem a tengelyem körül. Ő volt az! Ott állt előttem teljes valójában. Magabiztosan mosolygott, és egy szál, fekete tulipánt tartott a kezében. Képtelen voltam reagálni. Csak bámultam rá megbabonázva. Berenice szavai egyszerre árasztották el a tudatomat Belián fekete tulipánjáról, és a gyöngysorom vonzerejéről.

Belenéztem a túlvilágian kék szempárba, amit hosszú, sötét szempillák kereteztek. Bensőmben mintha ezer tündér hangja súgta volna egyszerre: Mágia!

*Valóban az lenne? A nyaklánc által keltett erőhullámokat érzem, vagy mindez belőle árad ilyen elsöprő erővel? Vagy lehet, hogy ő maga Belián isten?*

Az agyam ezer ilyen gondolattal játszadozott egyszerre. Az utolsó gondolat azonban olyan abszurdnak tűnt, hogy kuncognom kellett. Nem is értem, hogyan juthatott eszembe, bár régóta tudtam már, hogy a suttogó kórusra hallgatnom kell. Ha nem is kaptam aktív erőt, mint Berenice, vagy Anya, a megérzéseim gyerekkorom óta páratlanok voltak.

A mosoly leolvadt az ajkáról, és egy lassú lépést tett felém. Követtem a keze óvatos mozgását a szememmel. A virágkoszorúmba tűzte a tulipánt, majd a jobb kezét nyújtotta.

Minden ólomsúlyúvá változott számomra. Csak lassan értettem meg, hogy táncolni kér fel. A testem az elmém helyett mondott igent, mivel az elmém még mindig képtelen badarságokkal volt tele. Azon ügyködött, hogy elhallgattassa a belső sugallatot.

Az érintése gyengéd volt és kellemesen meleg. Ekkor megnyugodtam. Nyoma sem volt annak, hogy ne lenne legalább annyira hús és vér, mint én magam.

A hegedű, a gitárok, a dobok és az ének tökéletes egyveleget alkottak. Lassan körbeforgatott maga körül, de a szeme egy percre sem engedett szabadon. Olyan volt, mint mikor a macska a párkányon fekve fenséges nyugalommal szemléli a mellette szálldosó lepkét. A zene ütemére lépdelni kezdtünk. Nem tudnám megmondani, hogy a mágia, az éjszaka, vagy a kettőnk közti kémia, de lángra lobbantott valamit a bensőmben, aminek létezéséről eddig nem is tudtam.

Megéreztem az illatát, ami olyan volt, mint az ánizs és a mohával takart, harmatos fák elegye. Libabőrös lett a nyakam a leheletétől, amikor közelebb vont magához, és a kettőnk közötti távolság teljesen megszűnt létezni. Az állkapcsom remegni kezdett. Nem tudtam irányítani a gondolataimat. Az érzékeim teljesen kiéleződtek, mégis védtelen voltam.

Ez alatt egy szót sem szóltunk egymáshoz. Az a furcsa érzésem támadt, hogy nem beszéli a nyelvet. Habár egyikünk sem erőltette túlzottan a beszédet. Hangtalanul kommunikáltunk. Az érintésekkel, a pillantásokkal, az apró sóhajokkal, a közelséggel. Magával a tánccal. Életemben nem tapasztaltam még ilyet, és az járt a fejemben, hogy hol volt ez a srác mostanáig? Miért nem ismertem?

A nyakláncomra nézett, én pedig odakaptam a piros gyöngysorhoz, amit Berenice adott nekem alkonyatkor. Hirtelen minden szava visszacsengett a fülemben. ,,*Ezzel megtalálod a legtökéletesebb férfit, akit valaha is kaphatnál.*”

*Hát ez vonzotta be őt?*

De a gondolatmenetemből kizökkentett, mikor a kezét lassan a hátam közepére csúsztatta, és még szorosabban magához vont. Felvettem én is a forgása ütemét. A dobok már gyilkos tempót diktáltak, de biztonságban éreztem magam a karjaiban. A külvilág elmosódott körülöttem. Nem láttam mást, csak az ő arcát. Éreztem, ahogy a teste sugározza a hőt, és nekem is egyre inkább melegem lett. Teljesen feloldódtam a táncban, és a belőle sugárzó erőben.

A szemem akaratlanul is az ajkaira siklott. Az őrült forgás közepette hátradöntöttem egy másodpercre a fejem és vettem egy mély levegőt, mert tudtam, hogy mi következik. Meg fog csókolni! Minden porcikámmal erre vágytam, de ekkor a zene lassulni kezdett, és ezzel együtt a mi forgásunk is abbamaradt.

Ebben a pillanatban lőtték fel az első tűzijátékot. Nagyot robbant az éjszakai égbolton. Ezüst szikrák hullottak alá. Aztán hangos süvítéssel elindult a következő. Három is elporlott már, mire észrevettem, hogy az idegen a kezemet fogja. Csodálkozó tekintettel fordultam felé. Ő is hirtelen rám nézett. Ekkor óvatosan feltolta az orráról a maszkot.

Pontosan olyan volt, amilyennek elképzeltem. A markáns járomcsontok felett szelíd szemek ültek. Barna hajtincsei játékosan az arcába omlottak. Az orra kecses és hosszúkás volt, melyet néhány halvány szeplő pettyezett. Összességében olyan hatást keltett, mint egy méltóságteljes szarvasbika.

A szemében felizzott valami, mintha olvasna a gondolataimban. A tündérkórus újra zümmögni kezdett bennem. Azt súgták egyre: Igen, ő a szarvas!

De nem tudtam másra koncentrálni, csak az elsötétülő kék szemére, amin a pillák lassan leereszkedtek. Én is behunytam hát. Abban a pillanatban lágyan megcsókolt. Az arcomat simogatta, az ujjai a hajamba túrtak. Az ajkai puhán tapadtak az enyémre. Éreztem, hogy ezzel sosem tudnék betelni.

Mikor elszakadt az ajkaimtól, képtelen voltam kinyitni a szemem. Még őriztem egy percig a csodát. Meg akartam tartani ezt a pillanatot az örökkévalóságnak és magamnak. Hallottam, amint a távolban a templom órája elüti az éjfelet. El sem tudtam képzelni, hogyan telhetett el ennyi idő a társaságában. Ekkor hirtelen ő is felfigyelt. Éreztem, hogy nyugtalanná válik. Nagyot nyelt, majd mélyen a szemembe nézett. Az ujjai végigsiklottak a koszorúmon. Kifűzött belőle egy szál verbénát, a szívéhez emelte, majd meghajolt. Lassan hátrálni kezdett.

* Slán agat! – köszönt lágy hangon, ami gaelic nyelven annyit tesz; Viszlát.

Akkor jöttem rá, hogy a toronyóra figyelmeztetése egyben a búcsút is jelenti számunkra. Kétségbeesetten kutattam pár gaelic szó után az agyamban, de egyetlen sem jutott eszembe, amivel maradásra szólíthatnám fel, vagy legalább megkérdezhetném a nevét. Csak néztem, ahogyan hamiskás, végtelenül csábító mosollyal az arcán behátrál a tömegbe, majd végleg elillan az erdő felé.

* Slán agat! – suttogtam halkan utána.

Ekkor Berenice érintette meg hátulról a vállam. Még mindig kába voltam az imént történtektől, ezért összerezzentem.

* Hepzibah! Téged meg mi lelt? – ölelt magához aggodalmasan. – Az egyik pillanatban még láttalak, aztán teljesen eltűntél, hiába kerestelek mindenfelé. Több ezer ember van ezen a tisztáson! És honnan szerezted ezt a fekete tulipánkoszorút?

A nénikém totálisan megrökönyödött.

* Én csak, – fogalmam sem volt, hogyan fogalmazhatnám meg az élményt – újra találkoztam a szarvasagancsos idegennel és táncoltunk.

Lekaptam a koszorúm. Nyoma sem volt az általam beletűzdelt növényeknek. Az egész körös-körül volt fonva, éjfekete, csodálatos tulipánokkal. Kikerekedett a szemem.

* Igen? – kérdezte elhűlve a nénikém.
* Azt hiszem hatott az amuletted, Bernie!

Az arca hirtelen mindent tudóra váltott. Megrázta a kezét, és a csuklóján lévő órájára nézett. Én szórakozottan az üveggyöngyöket morzsolgattam.

* Szóval megint a szarvas fiú. Most hol van?
* Elment – feleltem szomorúan.
* Persze, hogy elment! Éjfél van – morfondírozott – meg ezek a fekete tulipánok, ez több mint gyanús. Ó, te kurafi! Pont most kellett megjelenned, és eljátszanod Hamupipőkét?

A nénikém a sötét erdő felé sandított. Keveset értettem abból, amit az imént összehordott.

* Hogy mondtad?
* Hát te is tudod, hogy kibe kell belezúgni, Hepzibah! Minden Woodvill nő kemény diót választ, de azt hittem, neked azért egy kicsit könnyebb dolgod lesz.

Megfogta a kezem, ami felrázott a kábulatból, majd magához vont. Vigasztalóan a hátamat dörzsölgette.

* Ezt mégis hogy érted, Bernie?
* Oh, kicsim! Minden jel arra mutat, hogy a teafüvedben látott jóslat igaz volt. Az a férfi, akivel ma este táncoltál, és akit a Sors rendelt neked, nem más, mint maga Belián.

Lefagytam, és úgy néztem a nénikémre, mintha teljesen elment volna a józan esze. Másodpercekig farkasszemet néztünk, de rájöttem, hogy valóban komolyan gondolja. Ez nem ugratás.

Olyan abszurdnak tűnt a dolog, hogy tébolyultan felnevettem. Egy pillanatra azonban komolyan gondolkodóba ejtett az ötlet, hogy a férfi, akibe beleszerettem az éjjel, talán nem is evilági volt.

A tündérek kórusa pedig azt búgta a bensőmben; Belián, az erdő királya.

Folyt. köv.